食蟹
作者：李綱
朝代：宋

paragraphs: 平生最愛梁谿居，溪頭紫蟹幾尺餘。
持矛被甲意頗横，霜後直欲陵於菟。
端然秉炬可攻取，束縳健者歸庖厨。
雙螯如臂自可飽，滿腹膏液凝紅酥。
每傾新釀爲一醉，風味竊疑他所無。
那知謪墮荒山裏，乃有此物供臞儒。
客云來自九江郡，分以餉我良勤渠。
輪囷初喜入盤饌，郭索想見行泥塗。
西風江岸蘆葦枯，下田粳稻香且腴。
朝魁把穟屢蛻殻，宜爾怪偉胸中都。
內黄疏封何足道，左手相持真可娛。
流膏斫雪快一嚼，不復悵望思東吳。